Jula snur alt opp-ned
– I julen gjør jeg som Maria. Jeg slipper lyset fra Betlehemsmarkene og mysteriet fra den første julekvelden inn i hjertet.
«Me e i baglengsland», sa de to barnehageguttene begeistra. Inspirert av bakvendtland-sangen i sangstunden hadde 5-åringene tatt ytterjakkene på seg bak-fram. Nå traska de baklengs på lekeplassen og klatret oppover rutsjebanen i stedet for å renne ned. «Og i baklengsland e to pluss to kanskje hundre eller null eller någe, jaffal ikkje fira», sa den mest veslevoksne av dem. «Bilene bare rygge’», fortsatte kompisen hans, før han kom på at det jo var presten som var på besøk: «Ja, og Gud e’ ikkje i himmelen, men på jordå!» 
I så fall er jula en feiring av at «baklengs» blir «forlengs». Vi feirer at Gud kommer ned til jorden, og snur opp-ned på en rekke tilsynelatende logikker som vi ellers drives av. Jesus peker på hvordan sist skal bli først, svakt kan være sterkt og fattig bli til rikt. I julen feirer vi at Gud viser oss at en annen verden, en annen mening, et annet mål, en annen livsvei er mulig, enn den som er merket med skiltene «størst, mest og sterkest»!
Vi feirer en flyktningefamilie i Betlehem. Et lite barn med en mor og far som allerede har reist langt, men som snart skal måtte flykte fra Herodes sitt regime. En tenåringsmor og en lojal mann som sikkert sliter og strever, men også får erfare det utroligste: Englesang, Gudsnærvær og et oppdrag som beveger dem til verdenshistoriens sentrum. 
Hva kan juleevangeliet fortelle oss? Jeg tenker på alle som strever, alle som står i krevende livskamper, alle som lider, bekymrer seg og er redde. Måtte vi klare å spre varme og englesang i hverandres liv, om ikke som på Betlehemsmarkene, så likevel så godt vi kan! 
«Alle som hørte på, undret seg over det gjeterne fortalte. Men Maria tok vare på alt som ble sagt, og grunnet på det i sitt hjerte», står det i slutten av juleevangeliet. I julen gjør jeg som Maria. Jeg slipper lyset fra Betlehemsmarkene og mysteriet fra den første julekvelden inn i hjertet. 
Leser det, synger det, grunner på det og feirer: At midt i alt som virker håpløst, bekymringsfullt, mørkt og hatefullt finnes en annen fortelling. En omvendt, men sannere fortelling. Den som endrer verden, gjør baklengs til forlengs og bærer evigheten i seg. Fortellingen om at kjærlighetens Gud steg ned til jorda og fortsatt er midt blant oss. Fortellingen om at håpet, fryktløsheten, lyset og kjærligheten fremdeles lever i beste velgående! 
Gledelig jul!
Tor Magne Nesvik
Biskop i Stavanger bispedømme

